stanford-oval/wikipedia huggingface dataset:
מדרש אבא גוריון

מדרש אבא גוריון, מהדורת שלמה בובר, וילנה 1886. לחצו על התמונה לדפדוף בספר מעמוד 118
מדרש אבא גוריון הוא קובץ מדרשי על מגילת אסתר.
הקובץ נקרא 'אבא גוריון' על-שם פתיחתו 'אבא גוריון איש צידן אמר חמשה דברים...'. במהדורות הנדפסות (עליהן להלן) מחולק המדרש ל-7 'פרשות'. חלוקה זו, הקיימת רק בדפוסים, מתאימה לחלוקת הפרקים המקראית המקובלת, כאשר על פרקים ח-י של המגילה אין מדרש.
הקובץ אינו עשוי מ'עור אחד': מקצת הפסוקים נדרשים בקיצור, בעוד שחלקים אחרים מהווים הרחבות אגדיות למגילה (כך סיפור הולכת מרדכי על הסוס, המורחב בסוף המדרש), או אף הרחבות אגדיות לדרשות גרעיניות קדומות (כמו הרחבת הדרשה הגרעינית המזהה את כיסא אחשוורוש עם כיסאו של המלך שלמה).
בין ההרחבות של המדרש על פסוקים במגילה, מורחבים גם דברי הקטרוג של המן כנגד העם היהודי באוזניו של המלך אחשוורוש. המן מתאר את היהודים כעם של סוחרים, המנצלים את החגים והמועדים של דתם כדי לעשוק את האוכלוסייה שבתוכה הם חיים, על ידי כך שהם סוגרים את השוק במועדים שונים וכך יוצרים מחסור מלאכותי והפסד כספי לעמים החיים באימפריה, כאשר בימי חג ומועד אלה הם נוהגים לשתות, לאכול ולהשתכר, ולבזות את המלך. יש בדברים אלה השתקפות של טענות אנטי-יהודיות שרווחו בעולם שבו נתחבר המדרש, אולי זה הביזנטי.
היסטוריה

המדרש חובר כנראה במאה העשירית והיה נפוץ מאוד בימי הביניים, אך לא ראה אור בדפוס עד המאה ה-19. נדפס לראשונה על ידי אהרן (אדולף) ילינק בלייפציג תרי"ג (1853) בראש הקובץ "בית המדרש", על פי כתב יד שהיה (ועודנו) בספרייה בהמבורג. כתב יד זה לקוי מאוד, וגם ההעתקה שעמדה בפני ילינק לא הייתה מושלמת. הקובץ תחילתו בשתי 'פתיחתאות'  הדורשות את מילות הפתיחה של מגילת אסתר, 'ויהי בימי אחשורוש', כ'ווי (=לשון בכי) היה בימי אחשוורוש', ובהמשך נדרשים רבים מפסוקי המגילה.
מהדורה משוכללת יותר יצאה לאור על ידי שלמה בובר, וילנה תרמ"ז (1887), בראש הקובץ 'ספרי דאגדתא על מגילת אסתר'. במהדורה זו נדפס המדרש על בסיס כתב יד השוכן בספריית הקזנטנזה ברומא ובציון שינויים מעוד 5 כתבי יד.
גם מהדורה זו אינה מושלמת ובשנים אלו עובדים חוקרים מאוניברסיטת בר-אילן, בריכוזו של פרופ' יוסף תבורי, על ההדרת מדרשי המגילה בכלל, ובכללם מדרש אבא גוריון. מדרש אבא גוריון עתיד להופיע במהדורה ביקורתית על פי 12 כתבי יד ועוד קטעי גניזה שונים ומקורות נוספים.
מדרש אבא גוריון זכה לכמה עיבודים, החשוב שבהם הוא העיבוד המתועד בכתבי היד המסומנים א ו-פ, שבובר מציין למקצת גרסאותיהם בהערות למהדורתו, ובכתב יד נוסף שלא נעשה בו שימוש במהדורת בובר (כ"י א2). מהדורה זו היא עיבוד אשכנזי. עיבוד זה הוסיף למדרש כמה דרשות אך עיקר חשיבותו היא בתיקונים מסברה שנוספו בו. חשיבות זו נובעת גם מכך שדרשות א"ג שהובאו בילקוט שמעוני באו מטופס מעובד שכזה (וממילא יש להקדים את העיבוד לעריכת הילק"ש). דיון מלא בתיקונים אלו, כמו בעוד היבטים הנוגעים למסורת הנוסח של המדרש, נמצאים לע"ע בעבודת תזה של בנימין אלבוים שהוגשה לאוניברסיטת בר-אילן בסוף 2005.
שאלות מחקריות חשובות הנוגעות לשאלת היחס (המורכב) של מדרש זה לשאר המדרשים למגילה, ובפרט לקובץ הגדול "מדרש אסתר רבה", נידונו בעבודת דוקטורט שהגיש בסוף 2005 ארנון עצמון מאוניברסיטת בר-אילן.
חלק מאגדות המדרש מופיעות גם ב"תרגום שני" של המגילה לארמית.
לקריאה נוספת

יאיר זקוביץ, אביגדור שנאן, "'דומים כמשוגעים וחפצים ברעתנו' – דברי הקטרוג של המן כנגד עם ישראל במדרש אבא גוריון", בתוך: גם כך לא כתוב בתנ״ך, ידיעות אחרונות, ספרי חמד, 2009, פרק כט, עמ' 333–342.
הערות שוליים

↑  יאיר זקוביץ, אביגדור שנאן, "'דומים כמשוגעים וחפצים ברעתנו' – דברי הקטרוג של המן כנגד עם ישראל במדרש אבא גוריון", בתוך: גם כך לא כתוב בתנ״ך, ידיעות אחרונות, ספרי חמד, 2009, פרק כט, עמ' 335.
| ספרות המדרשים |
| --- | --- | --- |
| מדרשי הלכה תנאיים (בערך 200–400 לספירה) | מכילתא דרבי ישמעאל • מכילתא דרבי שמעון בן יוחאי • ספרא • ספרי במדבר • ספרי זוטא במדבר • ספרי דברים • מכילתא דברים • ספרי זוטא דברים |  |
|  מדרשי אגדה קלאסיים: תקופת האמוראים והסבוראים (בערך 400–600 לספירה) | בראשית רבה • ויקרא רבה • איכה רבה •  אסתר רבה (פרשיות א-ו) • שיר השירים רבה • פסיקתא דרב כהנא • מדרש פנים אחרות • ברייתא דישועה • אגדות התלמוד • פרקי רבי יוסי |  |
|  תקופת הביניים: ראשית תקופת הגאונים (בערך 600–750 לספירה) | מדרשי התנחומא • שמות רבה (פרשיות יב-מ) • במדבר רבה (פרשיות טו-כג) • דברים רבה  • רות רבה • קהלת רבה • קהלת זוטא • אבות דרבי נתן • אותיות דרבי עקיבא • מדרש תהילים (מזמורים א-קיח) • מדרש ויסעו • תרגום שני למגילת אסתר • פסיקתא רבתי • מדרש שיר השירים |  |
| המדרש המאוחר: תקופת הגאונים (בערך 750–1050 לספירה) | תנא דבי אליהו • פרקי דרבי אליעזר • שבעת פרקי רבי אליעזר • הגדה של פסח • שמות רבה (פרשיות א-יא) • במדבר רבה (פרשיות א-יד) • אסתר רבה (פרשיות ז-י) • אגדת בראשית • בראשית רבתי • פסיקתא רבתי • דברים זוטא • רות זוטא • שיר השירים זוטא • מדרש שמואל • מדרש משלי • מדרש תהילים (מזמורים קיט-קנ) • מדרש אבא גוריון • מדרש תדשא • מדרש ויושע • מדרש עשרת הדיברות • מדרש תשובת יונה הנביא • מדרש אבכיר • מדרש אספה • מדרש תמורה • פסיקתא זוטרתא (לקח טוב) |  |
| הילקוטים: תקופת הראשונים (בערך 1050–1500 לספירה) | פתרון תורה • פסיקתא זוטרתא • מדרש שכל טוב • מדרש אגדה (בובר) • ילקוט שמעוני • ילקוט המכירי • מדרש הגדול • מדרש הביאור • הגדות התלמוד (ילקוט) • עין יעקב • מדרשי רבי שמואל מסנות |  |
| --- | --- |
בקרת זהויות :  NLI: 987007286644705171  VIAF: 3158066356608430679   WorldCat (עם VIAF): 3158066356608430679
תורשתי (סרט)

| --- | --- |

 מבוסס על:  סיפור מאת ארי אסטר
 בימוי:  ארי אסטר
 הופק בידי:  קווין פרייקס לארס נודסן באדי פטריק
 תסריט:  ארי אסטר
 עריכה:  ג'ניפר ליים
 שחקנים ראשיים:  טוני קולט גבריאל ביירן אלכס וולף מילי שאפירו אן דאוד
 מוזיקה:  קולין סטטסון
 צילום:  פאוול גורלוצ'בסקי
 מדינה:  ארצות הברית ארצות הברית
 חברת הפקה:  A24 Palm Star Media
 חברה מפיצה:  A24
 שיטת הפצה:  וידאו על פי דרישה 
 הקרנת בכורה:  8 ביוני 2018 21 בינואר 2018 (סאנדנס)
 משך הקרנה:  127 דקות
 שפת הסרט:  אנגלית
 סוגה:  סרט אימה סרט דרמה על-טבעי מותחן פסיכולוגי
 מקום התרחשות:  יוטה 
 תקופת התרחשות:  2018 
 תקציב:  10 מיליון דולר
 הכנסות:  80.2 מיליון דולר
 הכנסות באתר מוג'ו:   a24horrora
 hereditary.movie
 דף הסרט ב־IMDb
 
"תורשתי" (באנגלית: Hereditary) הוא סרט אימה על-טבעי דרמה פסיכולוגי אמריקאי משנת 2018, אשר כתב וביים ארי אסטר, והפיקו קווין פרייקס, לארס נודסן ובאדי פטריק. בסרט מככבים טוני קולט, גבריאל ביירן, אלכס וולף, ומילי שאפירו בתור משפחה אמריקאית אשר לאחר מותה של הסבתא במשפחה, אנני (קולט), נרדפת בידי חזיונות אפלים ומטרידים אל מול טרגדיה נוספת. אן דאוד מככבת גם היא.
הסרט, אשר הופק והופץ בידי חברת A24, הוקרן בבכורה עולמית ב-21 בינואר 2018 בפסטיבל הסרטים סאנדנס ויצא לאקרנים ב-8 ביוני 2018. עם יציאתו, הסרט זכה לשבחים ביקורתיים רחבים ואדירים בעיקר עבור הצילום, המשחק (בעיקר של קולט), הכתיבה והבימוי אל מול מקוריותו, המוזיקה והתוכן המפחיד. רבים אף השוו את הסרט ל"מגרש השדים" (1973) וקראו לו "מגרש השדים של הדור הנוכחי". הסרט גרף אחריו כ-80 מיליון דולר לעומת תקציב הפקה של רק כ-10 מיליון דולר והיה להצלחה קופתית למרות השנה בה הוא יצא.
שחקנים ודמויות

טוני קולט - אנני גרהאם ,אם המשפחה ואמנית מיניאטורות.
גבריאל ביירן - ד"ר סטיב גרהאם ,אב המשפחה ופסיכיאטר.
אלכס וולף - פיטר גרהאם, בנם בן ה-16 של אנני וסטיב.
מילי שאפירו - צ'רלי גרהאם, בתם בת ה-13 השמרנית והביישנית של אנני וסטיב אשר נוהגת לצייר סקיצות מוזרות במחברתה, להקיש בלשונה ונרדפת בידי רוחה של אלן, סבתה.
אן דאוד - ג'ואן, ידידתה של אנני מקבוצת התמיכה.
מאלורי בשטל - ברידג'ט, חברתו לכיתה של פיטר ומושא אהבתו.
במאי הסרט ארי אסטר מדבב את קולו של המנהל של אנני, המציע עזרה בטלפון. קת'רין אלן שפנט מופיעה ללא קרדיט בתור אלן ליי גרהאם, אמה הלוקה בנפשה של אנני שמתה בתחילת הסרט. אסטר תיאר את שפנט כ"האישה החמודה בעולם".
הפקת הסרט > פיתוח ויצירה

הבמאי והיוצר של הסרט, ארי אסטר החל קריירה בתעשיית הקולנוע בזמן שהיה סטודנט במכון האמריקני לקולנוע; הוא כתב וביים שני סרטים קצרים פרובוקטיביים, "הדבר המוזר על ג'ונסונס" ו"מינכאוזן", מה שהביא אותו לתשומת הלב של חברת A24.
אסטר יצר במקור את הסרט כטרגדיה משפחתית, ונזהר לא לקרוא לזה סרט אימה על הסף. בהיותו חובב דרמות ביתיות, שילב אסטר נושאים מהז'אנר בתסריט שלו, ויצר סרט ששורשו בדינמיקה המשפחתית, הטראומה והאבל; סרטים כמו "קארי" (1976) של בריאן דה פלמה ו"הטבח, הגנב, אשתו ומאהבה" היו יצירות שאסטר ציין כהשפעות על הסרט "תורשתי". הוא פירש את הסרט כשני חצאים ש"אינם ניתנים להפרדה זה מזה". הוא סיפר כי; "זה מתחיל כטרגדיה משפחתית ואז ממשיך בדרך ההיא, אך מתכרבל בהדרגה לסיוט מלא". את התסריט הוא כתב ב-3 בנובמבר 2016.
התסריט של הסרט לקח השראה ממקרה אמיתי שאירע ב-2004 במריאטה, ג'ורג'יה, שבו אזרח בשם ג'ון קמפר האצ'רסון ערף בטעות את ראשו של חבר ילדותו ונוסעו פרנקי ברוהם על מוט טלפון לאחר שזה ניסה להקל על תסמיני השיכרון האלכוהולי שלו באמצעות רכינה מהחלון לאוויר. האצ'רסון נסע אז הביתה עם גופתו של ברהם ברכב ונרדם, עד שעובר אורח, שהלך עם פעוטו, הבחין בגופה והודיע לרשויות, ובעקבות כך נשפט האצ'רסון ל-5 שנות מאסר.
הפקת הסרט > ליהוק

טוני קולט הייתה בין השחקנים הראשונים שלוהקה ל"תורשתי", אף על פי שקולט בתחילה סירבה לעבוד על סרט אימה, התסריט היה זה שמשך אותה לתפקיד ולז'אנר עצמו באומרה; "הוא [אסטר] פשוט הבין את הדינמיקות המשפחתיות האמתיות ויש לו פשוט הבנה אמיתית של החוויה מה זה לאבד קרוב אליך ומה זה להיות אנושי".
גבריאל ביירן הסכים לגלם את דמותו של סטיב בסרט ביחד עם אלכס וולף בתפקיד פיטר לאחר שהשניים השתתפו בסדרת הטלוויזיה של HBO "בטיפול" ולאחר מכן, בהיותה בהופעת הבכורה שלה, מילי שאפירו בת ה-14 ,שחקנית ברודוויי וזוכת פרס טוני על הופעתה ב"מתילדה המחזמר", זכתה לתפקידה של צ'רלי אחרי שארי אסטר צפה באודישן שלה וזכה לאנחה מיידית באומרו; "מפני שידעתי שהסיכויים היו קלושים שאני יימצא מישהו שבאמת יהיה אמיתי" מאחר שהותיר את אישיותה של הדמות צ'רלי הרבה יותר שאפתנית מאשר שאר הדמויות בסרט.
אן דאוד לאחר מכן לוהקה לתפקיד ג'ואן.
הפקת הסרט > צילומים

הצילומים לסרט החלו בפברואר 2017 ביוטה, ארצות הברית. סצנות החוץ של בית משפחת גרהאם צולמו במחוז סאמיט שביוטה, בזמן שסצנת בית הקברות צולמה בגני לארקין שבסאנדי, יוטה. סצנות בתי הספר צולמו בתיכון ווסט, בית הספר הישן ביותר ביוטה ובפיירפארק יוטה בזמן שכל שאר הסט נבנה על במת סאונד.
יציאה לאקרנים

הסרט אשר הופק והופץ בידי חברת A24, הוקרן בבכורה עולמית ב-21 בינואר 2018 בפסטיבל הסרטים סאנדנס ויצא לאקרנים ב-8 ביוני 2018. הטריילר לסרט יחא לאקרנים ב-30 בינואר 2018 ואף הוקרן ביום אנזא"ק לפני סרט האנימציה המשפחתי "פיטר ראביט" בבית קולנוע באינאלו, אוסטרליה. "פיטר ראביט" היה סרט של דירוג PG מה שיצר פאניקה ברחבי בית הקולנוע.
יציאה לאקרנים > הכנסות

הסרט הכניס כ-44 מיליון דולר בארצות הברית ובקנדה ו-36.2 מיליון דולר במדינות אחרות עד שהגיע לרף הכנסות של כ-80.1 מיליון דולר. למרות היותו הצלחה קופתית, הסרט נחשב לאכזבה בשל 80 מיליון דולר ב-2018.
יציאה לאקרנים > ביקורות

עם יציאתו, הסרט זכה לשבחים ביקורתיים רחבים ואדירים בעיקר עבור הצילום, המשחק (בעיקר של קולט), הכתיבה והבימוי אל מול מקוריותו, המוזיקה והתוכן המפחיד. רבים אף השוו את הסרט ל"מגרש השדים" (1973) וקראו לו "מגרש השדים של הדור הנוכחי".
באתר Rotten Tomatoes ,הסרט מחזיק בדירוג של כ-89% "טרי לגמרי" עם 368 ביקורות וציון נורמלי של כ-8.8/10 כשהאתר מציין; "תורשתי משתמש בבנייה האיטית והקלאסית הידועה בתור הרשת עבור סרט אימה מטריד, רודף ומטלטל שנגיעתו הקרה מחזיקה עדיין גם אחרי כתוביות הסיום". ב-Metacritic זכה הסרט לציון 87 מתוך 100 כולל חותם האתר של "חובה לראות" בהתבסס על כ-49 ביקורות כולל "שבחים אוניברסליים".
פיטר טרוורס של מגזין רולינג סטון נתן לסרט ציון של כ-3.5 מתוך 4 כוכבים ושיבח בעיקר את הופעתה של טוני קולט. למעשה, טוני קולט הייתה זו שקיבלה את הכי הרבה שבחים, ואף ההתעלמות של פרסי האוסקר יצרה זעם בקרב הציבור.
רבים אחרים השוו את הסרט ל"מגרש השדים" (1973) כפי שנאמר לעיל ואף ל"תינוקה של רוזמרי" (1968) של רומן פולנסקי.
הערות שוליים

↑  Dazed, How Ari Aster made the best horror movie of 2018, Dazed, ‏12 ביוני 2018 (באנגלית)
1 2  Bryan Bishop, For Hereditary director Ari Aster, horror films are "more therapeutic than a therapist’s couch", The Verge, ‏7 ביוני 2018 (באנגלית)
↑  Director Ari Aster Says 'Hereditary' Is A Family Drama At Its Core, NPR.org (באנגלית)
↑  Emma Stefansky, That Horrific Hereditary Scene Is Director Ari Aster’s Favorite, Vanity Fair (באנגלית)
↑  Ari Aster, HEREDITARY
↑  Facebook, Twitter, Show more sharing options, Facebook, Twitter, 5 Years for Driver in Ga. Decapitation, Los Angeles Times, ‏26 במאי 2005 (באנגלית)
1 2  David Fear, David Fear, 'Hereditary': Inside the Making of a Modern Horror Classic, Rolling Stone, ‏12 ביוני 2018 (באנגלית)
↑  Patrick Ryan, Milly Shapiro wants to freak you out as that creepy kid in 'Hereditary', USA TODAY (באנגלית)
1 2  Emma Stefansky, That Horrific Hereditary Scene Is Director Ari Aster’s Favorite, Vanity Fair (באנגלית)
↑  Ari Aster, How They Did It: Seamless Stunt Work and Smartly Drawn Shot Lists Fueled The Mountaintop Sequence in Midsommar, MovieMakerMagazine, ‏23 ביולי 2019 (באנגלית)
↑  David Allan-Petale, Cover your eyes kids: Perth families shown horror flick trailer, The Sydney Morning Herald, ‏26 באפריל 2018 (באנגלית)
↑  Hereditary, Box Office Mojo
↑  Hereditary (2018) (באנגלית), נבדק ב-2020-11-13
↑  Hereditary, נבדק ב-2020-11-13
↑  Family is a curse in the harrowing, deeply frightening Hereditary, Film (באנגלית)
איתי הרמן

| --- | --- |

 לידה:  14 באפריל 1971 (בן 53) רמת השרון, ישראל 
 כינוי:  הצ'ייסר
 מדינה:  ישראל ישראל
 השכלה:  אוניברסיטת תל אביב 
 תקופת הפעילות:  מ-1995
 מעסיק:  תאגיד השידור הישראלי 
 מספר צאצאים:  2
 קישורים חיצוניים
 פייסבוק:  chaser.hermann
 טוויטר (X):  hermannitai
 www.itaihermann.com
 
איתי הרמן בשבוע הספר העברי, 2021
איתי הרמן באירוע "שבתרבות" ברמת גן עם אסף ליברמן
איתי הרמן (נולד ב-14 באפריל 1971) הוא איש בידור וטלוויזיה, מעצב משחקים וחידונאי ישראלי. ידוע כ"צ'ייסר" מהשעשועון "המרדף".
ביוגרפיה

הרמן נולד ב-14 באפריל 1971 ברמת השרון לסוזנה, מורה לפסנתר, וליצחק, הנדסאי אזרח עובד צה"ל.
בוגר תיכון אלון במגמת מוזיקה.
ב-1989 התגייס לצה"ל ושירת כמש"ק מודיעין שדה. ב-1994 החל את לימודיו לתואר ראשון במדעי המדינה וכלכלה באוניברסיטת תל אביב, וסיים את לימודיו ב-1998.
קריירה

את עבודתו בטלוויזיה החל בשנת 1995, ככותב חידות ל"גלגל המזל", עד שנת 2000. בנוסף שימש ככותב ועורך בתוכנית הטלוויזיה "ששטוס" בערוץ הילדים, שם גם גילם את דמות "השופט" עד שנת 2005.
בהמשך כתב וערך בשעשועונים ובהם "מלך הטריוויה" בין השנים 1996–1999 בערוץ 3, "מי רוצה להיות מיליונר" (1999–2006), ובעונה הראשונה של "מונית הכסף", "1 נגד 100" (2007–2011), ו"אל תפיל את המיליון" (2009–2011).
הרמן יצר וכתב משחקים עבור התוכניות "הראשון בבידור" עם דודו טופז (1996–2000) ו"האח הגדול".
ב-2009 היה שותף בצוות הפיתוח של "לעוף על המיליון" ושימש כעורך השאלות של התוכנית בשנים 2015–2017.
במאי 2017 החל להשתתף באופן קבוע בשעשועון "המרדף" בערוץ כאן 11, על תקן "הצ'ייסר". בעונה השלישית הצטרפה אליו מיכל שרון כצ'ייסרית נוספת.
ב-2018 החל להגיש בגלי צה"ל תוכנית שבועית בשם "גילוי דעת", יחד עם ענבל גזית.
ב-2019 הוציא ספר חידות בשם "הטריוויה של הרמן". הספר כולל מעל לאלף שאלות בנושאים שונים.
בחנוכה 2019 החל להנחות את תוכנית הטלוויזיה החדשה "משחקי המוח", יחד עם מירב פלדמן. התוכנית שודרה ב"כאן חינוכית".
ב-2020 החל לשמש כפרזנטור בהסתדרות הכללית.
בחנוכה 2022 הנחה את חידון התנ"ך למבוגרים.
בשנת 2024 השיק ספר נוסף בשם "מי יכול לנצח את הרמן?".
קריירה > עיצוב משחקים

הרמן היה חבר בצוות ההקמה שהוקם בחברת מארס לערוצי המשחקים הדיגיטליים של חברת "ערוצי זהב" (לימים - HOT) ו-yes. במסגרת זו הקים ויצר את ערוץ המשחקים "גוגו" וערוצים נוספים כ"גוגו קלאב" (משחקי מולטיפלייר), Ego Games (משחקי מזל), ערוץ ההיגיון, וערוצי משחקים ייעודיים למותגי הטלוויזיה הופ, ערוץ הילדים, ג'טיקס, וניקלודיאון (Nick School). בהמשך יצר את הגרסה הדיגיטלית הרשמית הראשונה של טאקי בשיתוף עם משחקי שפיר.
הוא כיהן כסמנכ"ל תוכן ויועץ תוכן בחברת מארס (חברה-בת של ענני תקשורת וויאקום ישראל), ובמסגרת זו יצר אפליקציות ומשחקים עבור סדרות הטלוויזיה "החממה", צ'מפיונסניק, "ספוג מאסטר", שהושקה בהצלחה בבריטניה והונגריה, ו-mtvMASTER שהושקה גם בערוץ MTV בדרום אפריקה.
במרץ 2018 החל לכתוב מדור שבועי בשם "מוח מסוכן" במוסף "7 ימים" של העיתון "ידיעות אחרונות".
בשנת 2012 זכה יחד עם שותפיו עודד קרמר ודני קרפל במקום הראשון בתחרות formagination של גלובס וארמוזה פורמאטס עם השעשועון CATCH, שנמכר בעשר מדינות שונות, בהן ארצות הברית, צרפת, סין, תאילנד, ספרד ופורטוגל.
ב-2016 היה שותף בחברת ריאליטי גיימז שהקימה את מתחם חדרי הבריחה בנס ציונה. הרמן גם היה שותף ביצירה של מטמון יום העצמאות של עיריית תל אביב – "לפיכך התכנסנו" (2016), אוטובוס הבריחה של גוגל (2017), והקווסט של מוזיאון ראשון לציון (2017).
שעשועון הרחוב DO ME A FAVOUR שפיתח עם עודד קרמר עבור חברת TELEFE הארגנטינאית שודר בברזיל, בארגנטינה ובתאילנד (מעל 100 פרקים).
"המרדף"
איתי הרמן הוא "הצ'ייסר" בעל שיא התשובות הגבוה ביותר בסבב שאלות גמר, בפרק 36 בעונה 4 איתי ענה נכון על 29 שאלות ובכך שבר את השיא העולמי.
ספרים > "הטריוויה של הרמן"

בשנת 2019 הוציא הרמן את הספר "הטריוויה של הרמן" בהוצאת אגם, הכולל כ-1,200 חידות טריוויה. הספר מחולק לכ-56 סוגי חידות, שמחולקים לפסקי זמן ולחידונים. חלק מסוגי החידונים הם: חידון בית ספר, חידון דגל, חידון הכנסת, חידון קופים, חידון ירושלים, חידון שנות השמונים ועוד; פסקי הזמן כוללים בין היתר: פסק זמן חיות, פסק זמן סמלים, פסק זמן ראשי ממשלה ועוד.
ספרים > "מי יכול לנצח את הרמן"

בשנת 2024 הוציא הרמן את הספר "מי יכול לנצח את הרמן" בהוצאת "אגם" אשר מכיל כקודמו עשרות חידונים, יחד עם תשובותיו של הרמן ועצות לזיכרון והצלחה בחידוני טריוויה.
חיים אישיים

הרמן גר בתל אביב, נשוי לדנה ואב לשני ילדים.
הרמן הוא מרצה, מנחה ויועץ בתחום המשחקולוגיה.
הערות שוליים

↑  כדי לזכור משהו, מספיקים דימוי והשוואה למשהו אחר באתר פייסבוק
↑  המרדף 🏃‍♂ | The chase - עונה 4 - פרק 36 🔥 - 28.03.2020, נבדק ב-2021-11-26
| --- | --- |
בקרת זהויות :  NLI: 987007421015405171  VIAF: 6271156677164533770003   WorldCat (עם VIAF): 6271156677164533770003
איש הניסים

| --- | --- |

 סוגה:  מותחן
 בימוי:  ג'יימס מקטיג 
 שחקנים:  אהרון וודובוז 
 פסקול:  ג'וני קלימק  גבריאל אייזקס מונסי
 ארץ מקור:  ארצות הברית ארצות הברית
 שפות:  אנגלית, עברית וערבית
 מספר עונות:  1 
 מספר פרקים:  10
 הפקה
 מפיק:  ברנדון גוארסיו  דייוויד ניקסיי
 חברת הפקה:  Think Pictures Inc.  Industry Entertainment Partners  MGM Television
 הפצה:  נטפליקס 
 שידור
 רשת שידור:  נטפליקס 
 פורמט (תמונה):  4K (16:9 UHDTV, HDR)
 תקופת שידור מקורית:  1 בינואר 2020 – 2020 
 קישורים חיצוניים
 https://www.netflix.com/title/80117557
 דף התוכנית ב-IMDb
 
איש הניסים (באנגלית: Messiah) היא סדרת מותחן אמריקאית, שנוצרה על ידי מייקל פטרוני. העונה הראשונה מורכבת מעשרה פרקים, שהועלו לנטפליקס ב-1 בינואר 2020. בסדרה שורת שחקנים ידועים מרחבי העולם: מהדי דהבי, תומר סיסלי, מישל מונאהן, ג'ון אורטיז, מלינדה פייג' המילטון, סטפניה לה-וי אואן, ג'יין אדמס, סעיד אל-עלמי, פארס לנדולסי, וויל טראוול, רונה-לי שמעון, פיליפ בייקר הול, בו ברידג'ס, דביר בנדק, אורי פפר, מכרם ח'ורי ועוד.
סוכנת CIA מנהלת חקירה סביב טיפוס כריזמטי שמייסד תנועה רוחנית ומעורר סערה פוליטית.
עלילה

הסדרה מתמקדת בתגובתו של העולם המודרני לגבר, המופיע לראשונה במזרח התיכון בטענה שהוא מייצג את חזרתו האסכטולוגית של עיסא (ישו). הופעתו הפתאומית וניסים לכאורה שמרחשים בסביבתו מעוררים עניין בינלאומי הולך וגובר ומעוררים ספקות מי הוא באמת, מקרה שנחקר על ידי קצינת ביון אמריקאית.
שחקנים ודמויות

מהדי דהבי - אל-מסיח, פיאם גולשירי
תומר סיסלי - אבירם דהן
מישל מונאהן - קצינת ה-CIA, אווה גלר
ג'ון אורטיז - פליקס
מלינדה פייג' המילטון - אנה איגרו
סטפניה לה-וי אואן - רבקה איגרו
ג'יין אדמס - מרים קניאלי
סעיד אל-עלמי - ג'יבריל מדינה
פארס לנדולסי - סמיר
ויל טראוול - וויל מת'רס
פיליפ בייקר הול - קלמן כץ
בו ברידג'ס - אדמונד דג'יל
הוגו ארמסטרונג - רובן
ברברה איב האריס - קטרין
נמרוד הוכנברג - ישראל
אמילי קיני כסטסי קירמני
ג'קסון הרסט -ד ג'ונה קירמני
ניקול רוז סקימקה - ראאה קירמני
אורי פפר - אלון
קנת מילר - לארי
אסד בואב - קמר מאלוף
מכרם ח'ורי - המולא עומאר
רונה-לי שמעון - מיקה
דביר בנדק - זאב, בכיר מודיעין ישראלי
שלמה טולדו - מפקד הכלא
הפקה > צילומים

צילומים עיקריים לעונה הראשונה נערכו בעמאן, ירדן וכן בירושלים, ישראל. בנוסף, אלבקרקי, מאונטיינאייר, אבסטנסיה, בלן, סנטה פה וקליינס קורנרס, בניו מקסיקו מיוני 2018 ועד אוגוסט 2018. הסדרה מראה סצנות בהר הבית ובכניסה למסגד אל אקצא, אך הן צולמו באולפן בעזרת מסך ירוק.
ביקורת > מחלוקת

הטריילר ספג תגובות שליליות בטוויטר מכמה מוסלמים סונים, בשל קווי דמיון כביכול בין הדמות שגילם מהדי דהבי, "אל-מסיה" והתפיסה האסלאמית של האנטיכריסט, אל-מסיח א-דג'ל. משתמש אחד טען שנחסם על ידי חשבונות הטוויטר הרשמיים של הסדרה ונטפליקס משום שהציע שהדמות היא עד-דג'ל. חלק ממשתמשי הטוויטר ראו בכך אינדיקציה לחוסר היכולת של נטפליקס לספק בידור של ממש לקהל שאינו דובר אנגלית.
בדצמבר 2019 הוכרז במסיבת עיתונאים כי נציבות הקולנוע המלכותית של ירדן ביקשה מנטפליקס להימנע מלשדר את הסדרה בירדן בגלל הנושא הפרובוקטיבי והתוכן הדתי השנוי במחלוקת המכוסה בסדרה.
הערות שוליים

↑  Petski, Denise (16 בנובמבר 2017). "'Messiah': Netflix Orders Religious Drama Series From Mark Burnett & Roma Downey". נבדק ב-30 בינואר 2018. {{cite news}}:  (עזרה)
↑  Nemetz, Dave (3 בדצמבר 2019). "Messiah Trailer: Is This Miracle Worker a Con Man, or the Second Coming?". TVLine. נבדק ב-3 בדצמבר 2019. {{cite web}}:  (עזרה)
↑  D'Alessandro, Anthony (24 באוקטובר 2019). "Michelle Monaghan Under The Spell Of Blumhouse-Sony's 'The Craft'". Deadline. נבדק ב-21 בנובמבר 2019. {{cite web}}:  (עזרה)
1 2  Pedersen, Erik (7 ביוני 2018). "'Messiah': Netflix Adds Nearly A Dozen To Cast Of Suspense Thriller Series". Deadline. נבדק ב-7 ביוני 2018. {{cite web}}:  (עזרה)
↑  Petski, Denise (29 בינואר 2018). "'Messiah': Tomer Sisley & Mehdi Dehbi Cast In Mark Burnett's Netflix Drama Series" (באנגלית אמריקאית). Deadline. נבדק ב-30 בינואר 2018. {{cite news}}:  (עזרה)
↑  Andreeva, Nellie (4 במאי 2018). "'Messiah': Michelle Monaghan To Star In Netflix Drama Series From Mark Burnett & Roma Downey" (באנגלית אמריקאית). Deadline. נבדק ב-5 במאי 2018. {{cite news}}:  (עזרה)
↑  Petski, Denise (29 בינואר 2018). "'Messiah': John Ortiz Cast In Netflix Drama Series From Mark Burnett & Roma Downey" (באנגלית אמריקאית). Deadline. נבדק ב-30 בינואר 2018. {{cite news}}:  (עזרה)
↑  Pedersen, Erik (28 ביוני 2018). "'Messiah': Beau Bridges & Philip Baker Hall To Recur On Netflix Drama Series". Deadline Hollywood. נבדק ב-5 בדצמבר 2019. {{cite web}}:  (עזרה)
↑  Gomez, Adrian (29 במאי 2018). "Netflix series 'Messiah' to be filmed in New Mexico". Albuquerque Journal. נבדק ב-5 בדצמבר 2019. {{cite web}}:  (עזרה)
↑  "Netflix shoots parts of "Messiah" series in Jordan". Roya News. 28 בנובמבר 2019. נבדק ב-24 בדצמבר 2019. {{cite web}}:  (עזרה)
↑  Chapman, Tom (4 בדצמבר 2019). "Fans Are Threatening To Leave Netflix Due To Controversial New Show Messiah". Student Problems. נבדק ב-5 בדצמבר 2019. {{cite web}}:  (עזרה)
↑  MESSIAH (3 בדצמבר 2019). "Who do you think he is? Messiah begins streaming January 1, only on @netflix. #MessiahIsComingpic.twitter.com/zx46AIS2zp". @MessiahNetflix (באנגלית). נבדק ב-4 בדצמבר 2019. {{cite web}}:  (עזרה)
↑  "Arabic speakers notice 'massive spoiler' ahead of new Netflix series Messiah". The Independent (באנגלית). 6 בדצמבר 2019. נבדק ב-6 בדצמבר 2019. {{cite web}}:  (עזרה)
↑  Andreeva, Nellie (30 בדצמבר 2019). "'Messiah': Jordan's Royal Film Commission Asks Netflix Not To Stream Provocative Series After Supporting Its Shoot". Deadline Hollywood. נבדק ב-31 בדצמבר 2019. {{cite web}}:  (עזרה)
↑  Mahjouri, Shakiel (30 בדצמבר 2019). "Jordan's Royal Film Commission Does Not Want 'Messiah' Streamed In The Country". Entertainment Tonight Canada. נבדק ב-31 בדצמבר 2019. {{cite web}}:  (עזרה)
↑  רועי אבן, ‏משיח לא בא, באתר ‏מאקו‏, 31 בדצמבר 2019